Miss Universe 2023

Ang Miss Universe 2023 ay ang ika-72 edisyon ng Miss Universe pageant, na gaganapin sa Gimnasio Nacional José Adolfo Pineda, San Salvador, El Salvador sa 18 Nobyembre 2023. Pagkatapos ng kompetisyon, kokoronahan ni R'Bonney Gabriel ng Estados Unidos ang kanyang kahili bilang Miss Universe 2023. Magtatanghal si John Legend sa edisyong ito.

Kasaysayan

Lokasyon at petsa ng kompetisyon 
Noong 15 Enero 2023, sa kasagsagan ng Miss Universe 2022 pageant, inanunsyo ng pangulo ng El Salvador na si Nayib Bukele na ang ika-72 edisyon ng kompetisyon ay gaganapin sa El Salvador sa dulo ng 2023. Ito ang pangalawang beses na gaganapin sa El Salvador ang kompetisyon. Noong 27 Hulyo, inanusyo ng Miss Universe Organization sa kanilang mga social media platform na ang kompetisyon ay magaganap sa 18 Nobyembre 2023.

Pagpili ng mga kalahok 
Ang mga kalahok mula sa walumpu't-anim na bansa at teritoryo ay napili upang lumahok sa kompetisyon. Tatlong kandidata ang nailuklok upang kumatawan sa kanilang bansa/teritoryo matapos maging isang runner-up sa kanilang kompetisyong pambansa.

Sa unang pagkakataon sa loob ng animnapu't-anim na taon, muling pinahihintulutan ng Miss Universe Organization ang mga ina at may-asawa na lumahok sa kompetisyon. Sina Camila Avella ng Kolombya at Michelle Cohn ng Guwatemala ang mga unang ina at kasal na, na lalahok sa kompetisyon magmula noong inalis ang panuntunan na bawal lumahok ang mga babaeng kasal na o may anak sa kompetisyon. Sina Rikkie Kollé ng Olanda at Marina Machete ng Portugal ang magkasamang pangalawang mga lantad na transgender na mga kandidata sa kompetisyon.

Mga pagpalit 
Dapat sanang lalahok ang first runner-up ng Miss Universe Vietnam 2022 na si Lê Thảo Nhi sa edisyong ito. Gayunpaman, dahil napalitan ang organisasyong nagpapadala ng kinatawan ng Biyetnam sa Miss Universe, at nagkaroon ng problema ang lumang organisasyon sa paglipat ng management deal ni Nhi sa bagong organisasyon, hindi makakalahok si Nhi sa Miss Universe. Ang kinoronahan bilang ang bagong Miss Universe Vietnam ay si Quỳnh Hoa Bùi. Iniluklok si Maya Turdalieva upang kumatawan sa bansang Kirgistan sa edisyong ito pagkatapos umurong ni Diami Almazbekova dahil sa personal na dahilan. Gayunpaman, si Turdalieva ay pinalitan ni Akylai Kalberdieva dahil sa hindi isiniwalat na dahilan. Iniluklok ang first runner-up ng Miss Universe Mongolia na si Namuunzul Batmagnai upang kumatawan sa kanyang bansa matapos umurong ni Nominzul Zandangiin, ang orihinal na nagwagi, dahil sa hindi isiniwalat na dahilan.

Mga unang pagsali at pag-urong sa kompetisyon 
Unang sasali sa edisyong ito ang bansang Pakistan. Babalik sa edisyong ito ang mga bansang Simbabwe na huling sumali noong 2001, Letonya na huling sumali noong 2006, Guyana na huling sumali noong 2017, Ehipto, at Monggolya na huling sumali noong 2019, at Dinamarka, Irlanda at Unggarya na huling sumali noong 2021. Hindi sumali ang mga bansang Armenya, Belis, Butan, Gana, Hayti, Seykelas, Turkiya, at Urugway matapos na mabigo ang kanilang mga organisasyong pambansa na magdaos ng kompetisyong pambansa o magtalaga ng kalahok.

Mga kandidata 
Walumpu't-anim na kandidata ang lalahok para sa titulo.

Mga tala

Mga sanggunian

Panlabas na kawing